Povzetek revizijskega poročila  
Pravilnost dela poslovanja Občine Semič

Računsko sodišče je revidiralo pravilnost dela poslovanja **Občine Semič** v letu 2022. Cilj revizije je bil izrek mnenja o pravilnosti poslovanja Občine Semič v letu 2022 v delu, ki se nanaša na pripravo proračuna in zaključnega računa proračuna občine ter izvrševanje proračuna občine, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere nepridobitnim organizacijam in ustanovam ter zadolževanje.

Računsko sodišče je o pravilnosti dela poslovanja Občine Semič v letu 2022 izreklo mnenje s pridržkom, ker občina ni poslovala v skladu s predpisi ter pogodbenimi določili v naslednjih primerih:

* v 8 primerih prodaj oziroma menjav nepremičnega premoženja, 8 primerih oddaje stvarnega premoženja v brezplačno uporabo in 2 primerih oddaje prostorov v najem ni imenovala skrbnika pravnega posla oziroma ga ni določila v pogodbi; z 1 uporabnikom poslovnega prostora je sklenila neposredno pogodbo o brezplačni uporabi, čeprav za to niso bili izpolnjeni pogoji; v najemni pogodbi in 9 pogodbah o brezplačni uporabi poslovnih prostorov ni določila obveznosti najemnika oziroma uporabnika, da krije vse predpisane stroške; poslovni prostor je oddala v brezplačno uporabo za nedoločen čas;
* aneks k pogodbi zaradi izvedbe več in manj del v znesku 19.972 EUR je sklenila po zaključku del; pridobila je finančno zavarovanje za dobro izvedbo pogodbenih obveznosti s prekratkim rokom veljavnosti; gradbeno dovoljenje za izvedbo del je pridobila po opravljenih delih;
* društvu je zagotavljala brezplačno uporabo javnega športnega objekta oziroma površin za šport v naravi, ne da bi izvedla javni razpis; ni imela sprejetega lokalnega programa za kulturo za obdobje 4 let; prepozno prejetih dopolnitev vlog županja ni zavrgla s sklepom, zato sredstva javnega razpisa na področju kulture v znesku 19.127 EUR niso bila pravilno razdeljena; 7 prejemnikom je dodelila in izplačala sredstva v skupnem znesku 8.490 EUR, ne da bi prej izvedla javni razpis oziroma javni poziv; 10 prejemnikom je dodelila in izplačala sredstva v skupnem znesku 12.640 EUR brez sklenjene pogodbe o dodelitvi sredstev;
* od javnega zavoda in 3 javnih podjetij, katerih ustanoviteljica oziroma soustanoviteljica je, podatkov o stanju zadolženosti na dan 31. 12. 2022 ni pridobila pravočasno.

Računsko sodišče je Občini Semič podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 12. marca 2024